לאנס רדיק

לאנס רדיק (באנגלית: Lance Reddick;‏ 7 ביוני 1962 – 17 במרץ 2023) היה שחקן ומוזיקאי אמריקאי. היה ידוע בעיקר בזכות דמותו של סדריק דניאלס (אנ') שגילם בסדרת הדרמה והפשע "הסמויה" (2002–2008) של HBO, בתור פיליפ ברויילס בסדרת המדע-בדיוני "פרינג'" (2008–2013) של FOX, ובתור הצ'יף אירווין אירווינג בסדרת המשטרה "בוש" (2014–2020) של אמזון פריים וידאו. בקולנוע, היה ידוע בעיקר בתור כשרון בסדרת סרטי "ג'ון וויק" (2014–הווה), בתור דייוויד ג'נטרי בסרט "המטרה: שומר הראש" (2019), ובתור גילרמין בסרט "גודזילה נגד קונג" (2021). היה ידוע גם בזכות גילום הבלש ג'וני באסיל בסדרת הפשע של HBO "אוז" (2000–2001) בתור מת'יו אבדון בסדרה "אבודים" (2008–2009) ברשת ABC, ובזכות הופעתו בתור אלברט וסקר (אנ') בסדרת האימה "האויב שבפנים" (2022) של נטפליקס. רדיק נולד בבולטימור, מרילנד, בנם של דורותי ג'י וסולומון רדיק. הוא סיים את לימודי התיכון בבית הספר "חברים" (אנ') בבולטימור. כנער, הוא למד מוזיקה בקונסרבטוריון של מכון פיבודי (אנ') מטעם אוניברסיטת ג'ונס הופקינס ובתוכנית הקיץ של בית הספר וולדן (אנ'), המלמדת הלחנה ואת תורת המוזיקה. רדיק החל לימודי תואר ראשון בבית הספר איסטמן למוזיקה של אוניברסיטת רוצ'סטר, וקיבל תואר ראשון במוזיקה עם דגש בהלחנה של מוזיקה קלאסית. בשנות ה-80, הוא עבר לבוסטון, מסצ'וסטס. לאחר מכן, למד בבית הספר לדרמה של אוניברסיטת ייל וקיבל תואר שני ב-1994. בשנת 1998 קיבל את תפקידו המשמעותי הראשון כאשר שיחק לצד אית'ן הוק בסרט הדרמה "תקוות גדולות" בבימויו של אלפונסו קוארון. באותה שנה שיחק בתפקיד קטן בסרט המפלצות "גודזילה" בבימויו של רולנד אמריך, וגילם סוכן FBI לצד דנזל וושינגטון במותחן הפעולה "המצור" בבימויו של אדוארד זוויק. בשנים 2000–2001 רדיק שיחק לאורך העונה הרביעית של הסדרה "אוז", בתפקיד ג'וני באסיל. בשנים 2002–2008 גילם את קצין המשטרה סדריק דניאלס בסדרת הטלוויזיה זוכת הפרסים "הסמויה", המתרחשת בבולטימור. הוא הופיע ב-2003 בקליפ משותף של ביונסה וג'יי זי בתור שוטר. רדיק התארח בשני פרקים בסדרה "חוק וסדר", ב-2001 וב-2004. ב-2007 הופיע בפרסומת למותג רכבי היוקרה קדילאק. בשנת 2008 הופיע בארבעה פרקים בעונות הרביעית והחמישית של "אבודים" בתור מת'יו אבדון, לצד הארולד פרינו ג'וניור ואדוואלה אקינואויה-אגבאג'ה ששיחקו לצידו באוז. בשנים 2008–2013 שיחק בתפקיד קבוע בסדרת המדע-בדיוני "פרינג'" שנוצרה על ידי ג'יי ג'יי אברהמס, אלכס קורצמן ורוברטו אורקי עבור רשת הטלוויזיה FOX. בסדרה הוא גילם את פיליפ ברויילס. בשנת 2013 שיחק בסרט הפעולה "וושינגטון על הכוונת" לצד ג'יימי פוקס וצ'נינג טייטום. בשנת 2014 שיחק בסרט "ג'ון וויק" בכיכובו של קיאנו ריבס. ב-2017 שיחק בסרט ההמשך וב-2019 שיחק בסרט השלישי בסדרה. בשנת 2016 התארח בסדרה הקומית של MTV "מרי + ג'יין" בתפקיד של דייוויד. בשנת 2022 גילם את אלברט וסקר, אביהן של ג'ייד ובילי, בסדרת האימה "האויב שבפנים" המבוססת על סדרת משחקי וידאו באותו השם שפותחה על ידי חברת "קאפקום". הסדרה עלתה בבכורה ב-14 ביולי 2022 בשירות הסטרימינג "נטפליקס"; היא בוטלה בחודש אוגוסט לאחר עונה אחת. בשנת 2023 גילם את בנג'י אלן בסרט הספורט "גברים לבנים אינם יכולים"; רימייק לסרט בעל אותו שם משנת 1992. בשנת 1986 התחתן רדיק עם סוזן איבון לואיס. הזוג התגרש זמן קצר לאחר מכן; להם שני ילדים יחד, בת ובן. ביוני 2011 נישא לסטפני דיאן דיי בטקס מצומצם שנערך במינסוטה; הזוג נפגש לראשונה בשנת 1999 בתיאטרון גאת'רי. ב-17 במרץ 2023 נמצא מת בדירתו שבלוס אנג'לס בגיל 60. מדיה וקבצים בנושא לאנס רדיק בוויקישיתוף לאנס רדיק, ברשת החברתית פייסבוק לאנס רדיק, ברשת החברתית אקס (טוויטר) לאנס רדיק, ברשת החברתית אינסטגרם לאנס רדיק, סרטונים בערוץ היוטיוב לאנס רדיק, ברשת החברתית Goodreads לאנס רדיק, במסד הנתונים הקולנועיים IMDb (באנגלית) לאנס רדיק, באתר AllMovie (באנגלית) לאנס רדיק, באתר Rotten Tomatoes (באנגלית) לאנס רדיק, באתר Box Office Mojo (באנגלית) לאנס רדיק, באתר Metacritic (באנגלית) לאנס רדיק, במסד הנתונים הקולנועיים KinoPoisk (ברוסית) לאנס רדיק, באתר אפל מיוזיק (באנגלית) לאנס רדיק, באתר ספוטיפיי לאנס רדיק, באתר סאונדקלאוד (באנגלית) לאנס רדיק, באתר Last.fm (באנגלית) לאנס רדיק, באתר AllMusic (באנגלית) לאנס רדיק, באתר דיזר לאנס רדיק, באתר Genius גרדיאן, לאנס רדיק, כוכב "הסמויה" ו"ג'ון ויק", מת בגיל 60, באתר הארץ, 18 במרץ 2023